Efter den kølige og våde start på måneden kommer sommeren på kort visit.

Der venter en superflot lørdag med masser af sol, og temperaturer, der mange steder kommer op over 25 grader. Dermed får vi julis første sommerdag efter en lidt våd og kølig start på måneden. Dagen begynder flot med overvejende blå himmel, og der er stort set vindstille. Fra morgenstunden ligger temperaturen på 10-15 grader, men det stiger hurtigt, og mange steder vil man i eftermiddag kunne registrere 23-25 og lokalt måske 26 grader. De fleste steder vil få stort set skyfrit vejr, men visse steder i Jylland og på Midtsjælland, kan der komme lidt vattede cumulusskyer på himlen. Med de 25 grader i dag, bliver lørdag årets 21. meteorologiske sommerdag. Og i morgen bliver det endnu varmere og dermed den 22. Vinden går i syd, og så kan vi komme op på 28-29 grader. Men sommervejret varer ikke ved. Mandag skal en koldfront passere, og den markerer tilbagegangen til et noget mere ustadigt vejr i næste uge.